HU Az Európai Unió Hivatalos Lapja L 63/71

A BIZOTTSÁG (EU) 2017/405 RENDELETE

(2017. március 8.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található szulfoxaflór megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) 2013. július 5-én, 2014. július 18-án és 2015. július 11-én a Codex Alimentarius Bizottság (CAC) CXL-eket (Codex maximum residue limits, a Codex által meghatározott maximális maradékanyag-határértékek) fogadott el a szulfoxaflór (2) (3) (4) tekintetében.

(2) A 396/2005/EK rendelet maradékanyag-határértékeket (a továbbiakban: MRL-ek) határoz meg az említett anyagra vonatkozóan.

(3) A 178/2002/EK európai parlamenti és tanácsi rendelet (5) 5. cikkének (3) bekezdése szerint ott, ahol léteznek nemzetközi szabványok, vagy ahol a közeljövőben ilyen szabványokat vezetnek be, az élelmiszerjogi rendelkezések előkészítése vagy bevezetése során tekintettel kell lenni e szabványok rendelkezéseire, kivéve, ha a szabványok vagy azok vonatkozó részei nem tekinthetők az élelmiszerjog törvényes céljainak megvalósítására alkalmas, illetve az ilyen célok megvalósítását hatékonyan szolgáló eszközöknek, vagy tudományos okok szólnak ellene, vagy ha az említett szabványok figyelembevétele a Közösségben megfelelőnek minősített védelemtől eltérő mértékű védelmet eredményezne. Ezenfelül az említett rendelet 13. cikkének e) pontja értelmében az Uniónak elő kell segítenie a nemzetközi műszaki szabványok és az élelmiszerjog összhangjának megteremtését, eközben pedig gondoskodnia kell arról, hogy az Unió területén érvényes, magas szintű védelem szintje ne csökkenhessen.

(4) Az Unió fenntartást jelentett be a peszticid-szermaradékok Codex-bizottságánál a következő növényvédő szerek/termékek kombinációjára javasolt CXL-ekre vonatkozóan: szulfoxaflór (termésükért termesztett zöldségek, a kabakosok kivételével; leveles zöldségek).

(5) A (4) preambulumbekezdésben fel nem sorolt szulfloxaflórra vonatkozó CXL-eket ezért MRL-ként fel kell venni a 396/2005/EK rendeletbe, kivéve, ha az említett rendelet I. mellékletében nem szereplő termékekre vonatkoznak, vagy a jelenlegi MRL-eknél alacsonyabbak. Az említett CXL-ek az uniós fogyasztókra nézve biztonságosak (6).

(6) A 396/2005/EK rendeletet ezért ennek megfelelően módosítani kell.

(7) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. március 8-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) http://www.codexalimentarius.org/download/report/799/REP13_PRe.pdf

Joint FAO/WHO food standards programme Codex Alimentarius Commission (a FAO/WHO közös élelmiszerszabvány-programmal foglalkozó Codex Alimentarius Bizottság). Harminchatodik ülés, II. és III. függelék. Róma, Olszország, 2013. július 1–5.

(3) http://www.codexalimentarius.org/download/report/917/REP14_PRe.pdf

Joint FAO/WHO food standards programme Codex Alimentarius Commission (a FAO/WHO közös élelmiszerszabvány-programmal foglalkozó Codex Alimentarius Bizottság). Harminchetedik ülés, II. és III. függelék. Genf, Svájc, 2014. július 14–18.

(4) ftp://ftp.fao.org/codex/reports/reports_2015/REP15_PRe.pdf

Joint FAO/WHO food standards programme Codex Alimentarius Commission (a FAO/WHO közös élelmiszerszabvány-programmal foglalkozó Codex Alimentarius Bizottság). Harmincnyolcadik ülés, III. és IV. függelék. Genf, Svájc, 2015. július 6–11.

(5) Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.)

(6) Scientific support for preparing an EU position for the 45th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának (CCPR) 45. ülésén képviselendő uniós álláspont előkészítéséhez). EFSA Journal 2013;11(7):3312 [210 o.].

Scientific support for preparing an EU position for the 46th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának (CCPR) 46. ülésén képviselendő uniós álláspont előkészítéséhez). EFSA Journal 2014;12(7):3737 [182 o.].

Scientific support for preparing an EU position in the 47th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának (CCPR) 47. ülésén képviselendő uniós álláspont előkészítéséhez). EFSA Journal 2015;13(7):4208 [178 o.].